CELEX: 32015R1106
Language: et
Date: 2015-07-08 00:00:00
Title: Komisjoni rakendusmäärus (EL) 2015/1106, 8. juuli 2015, millega muudetakse rakendusmäärusi (EL) nr 540/2011 ja (EL) nr 1037/2012 seoses toimeaine isopürasaami heakskiitmise tingimustega (EMPs kohaldatav tekst)

9.7.2015   
            
            
               ET
            
            
               Euroopa Liidu Teataja
            
            
               L 181/70
            
         KOMISJONI RAKENDUSMÄÄRUS (EL) 2015/1106,
   8. juuli 2015,
   millega muudetakse rakendusmäärusi (EL) nr 540/2011 ja (EL) nr 1037/2012 seoses toimeaine isopürasaami heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit,
   ning arvestades järgmist:
   
               (1)
            
            
               Komisjoni rakendusmäärusega (EL) nr 1037/2012 (2) on isopürasaam heaks kiidetud toimeainena kooskõlas määrusega (EÜ) nr 1107/2009 tingimusel, et heakskiitmise taotleja Syngenta Crop Protection AG (edaspidi „taotleja”) esitab kinnitavat teavet metaboliitide CSCD 459488 ja CSCD 459489 olulisuse kohta põhjavee suhtes, ning on lisatud komisjoni rakendusmääruse (EL) nr 540/2011 (3) lisa B osasse. Kinnitav teave oli vaja esitada komisjonile, liikmesriikidele ja Euroopa Toiduohutusametile (edaspidi „toiduohutusamet”) 31. märtsiks 2015.
            
         
               (2)
            
            
               2014. aasta veebruaris teatas taotleja komisjonile, et kogu nõutud kinnitav teave ei saa eeldatavasti kättesaadavaks rakendusmäärustes (EL) nr 540/2011 ja (EL) nr 1037/2012 kehtestatud tähtajaks. Taotleja väitis, et kõnealune viivitus oli tingitud vajadusest välja töötada asjakohased katseprotokollid, ning esitas tööplaani kõnealuse teabe kogumiseks.
            
         
               (3)
            
            
               Toimeaine isopürasaami referentliikmesriik Ühendkuningriik hindas taotleja esitatud teavet ja teatas 2014. aasta septembris komisjonile oma arvamuse selle kohta, et taotleja taotlus kinnitava teabe esitamise tähtaja pikendamiseks on põhjendatud ning taotleja esitatud tööplaan teostatav ja asjakohane.
            
         
               (4)
            
            
               Selleks et võimaldada taotlejal esitada vajalikud andmed mõistliku tähtaja jooksul, tundub taotlus olevat põhjendatud.
            
         
               (5)
            
            
               Taotleja esitas 30. märtsil 2015 kokkuvõtliku dokumendi, mis hõlmas seni kogutud teavet ja puuduva teabe kogumise lõplikku tööplaani.
            
         
               (6)
            
            
               Seetõttu on asjakohane muuta isopürasaami heakskiitmist ja pikendada kinnitava teabe esitamise tähtaega kuni 31. juulini 2017.
            
         
               (7)
            
            
               Seepärast tuleks rakendusmäärusi (EL) nr 540/2011 ja (EL) nr 1037/2012 vastavalt muuta.
            
         
               (8)
            
            
               Võttes arvesse asjaolu, et isopürasaami käsitleva kinnitava teabe esitamise tähtaeg on juba möödunud, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
            
         
               (9)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa B osa 27. rea veerus „Erisätted” asendatakse isopürasaami käsitlev viimane lõik järgmisega:
   
      „Taotleja esitab käesoleva teabe komisjonile, liikmesriikidele ja toiduohutusametile 31. juuliks 2017.”
   
   Artikkel 2
   Rakendusmääruse (EL) nr 1037/2012 muutmine
   Rakendusmääruse (EL) nr 1037/2012 lisa veerus „Erisätted” asendatakse viimane lõik järgmisega:
   
      „Taotleja esitab käesoleva teabe komisjonile, liikmesriikidele ja toiduohutusametile 31. juuliks 2017.”
   
   Artikkel 3
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni rakendusmäärus (EL) nr 1037/2012, 7. november 2012, millega kiidetakse heaks toimeaine isopürasaam vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 308, 8.11.2012, lk 15).
   
      (3)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).